Ouers se toestemming nodig vir siektetoetse | News24
Ouers se toestemming nodig vir siektetoetse
Paul Colditz, uitvoerende hoof van die Federasie van Beheerliggame van Suid-Afrikaanse Skole (Fedsas).Foto: Nelius Rademan, argief
Skole kan leerlinge vir dwelms toets sonder die toestemming van hul ouers, maar hulle benodig die ouers se toestemming om leerlinge vir siektes te toets.
Paul Colditz, uitvoerende hoof van die Federasie van Beheerliggame van Suid- Afrikaanse Skole (Fedsas), sê skole sal inbreuk maak op leerlinge se privaatheid en liggaamlike integriteit as hulle vir siektes getoets word sonder die ouers se toestemming.
Hy het gereageer op die gebeure by die Laerskool Alfonso Arries in Booysenpark, Port Elizabeth, waar leerlinge op 22 Maart na bewering vir MIV/vigs getoets is sonder die ouers se toestemming.
Die leerlinge se ouers was woedend daaroor.
Volgens 'n voorlopige verslag van die Oos-Kaapse premier is die toetse inderdaad sonder die toestemming van die ouers gedoen, het Netwerk24 Maandag berig.
Een van die leerlinge het glo huilend by die huis aangekom en vertel van die toets en dat hy MIV-positief is.
Prof. Elda de Waal, onderwysregkenner aan die Noordwes-Universiteit se Edu-HRight-navorsingseenheid, sê kragtens die Wet op Nasionale Onderwysbeleid het die departement van basiese onderwys vroeg in 2015 'n beleid oor MIV, ander seksueel-oordraagbare siektes en tuberkulose (TB) bekend gemaak.
"Hoewel die dokument verwys na die noodsaak dat protokol met die samewerking van die departement van gesondheid vir die hantering van TB ontwikkel word, word niks genoem oor die behoefte aan protokol vir die bestuur van MIV of ouderdomsperke vir vrywillige toetse nie," sê De Waal.
Colditz en De Waal sê daar is wel duidelike riglyne vir die toets van leerlinge vir moontlike dwelmgebruik.
Volgens De Waal behoort skole egter in die algemeen "katvoet te loop met enige vorm van toetse op leerlinge".
Colditz en De Waal sê daar is ook duidelike riglyne oor die deursoeking van leerlinge vir dwelms.
Reëls vir die deursoeking van leerlinge vir dwelms by 'n skool:
Luidens die gids vir dwelmtoetse in Suid-Afrikaanse skole wat deur die departement van basiese onderwys uitgereik is, geld die volgende reëls:
Volgens die Suid-Afrikaanse Skolewet het die skoolhoof of sy of haar afgevaardigde die reg om enige persoon op die skoolterrein te deursoek sonder dat 'n polisielid teenwoordig is;
'n Leerling kan sonder 'n lasbrief deurgesoek word;
Dit is baie belangrik dat daar redelike gronde moet wees voordat 'n leerling deurgesoek kan word;
Redelike gronde kan vasgestel word deur leerlinge en ouers wat die teenwoordigheid van dwelms op die skoolterrein aanmeld, die reuk van dwelms soos dagga en enige ander geldige rede wat agterdog kan veroorsaak; en
Slegs opgeleide opvoeders wat weet hoe om persone te deursoek, mag leerlinge op die skoolterrein vir dwelms deursoek.